Det Kongelige Fornyings- og administrasjonsdepartement

Pr. e-mail: Postmottak@fad.dep.no 

Vår referanse					Deres referanse				Dato
2006/206 -     2589/2006 / AML		30.06.2006	
327
					
Høringsbrev - endring i forskrift om offentlige anskaffelser - kjøp av rehabiliteringstjenester

Det vises til departementets brev av 16.06.2006, der det inviteres til å avgi høringsuttalelse til forslag til endring i forskrift om offentlige anskaffelser. Forslaget innebærer at det åpnes for at kjøp av spesialisthelsetjeneste fra visse private rehabiliteringsinstitusjoner kan skje uten å kunngjøre kjøpet.

Helse Sør RHF har i 2005 gjennomført konkurranse for kjøp av tjenester som omhandles av departementets forslag. Konkurransen ble gjennomført som kjøp med forhandlinger i henhold til forskriftens § 16-3. Vi har planer om å gjennomføre nye forhandlinger i løpet av høsten. 

Vår erfaring er at anskaffelsesforskriftens regler gir et godt fundament for gjennomføring av også slike anskaffelser. Regelverket medfører at alle involverte parter vet hvilke prosedyrer og krav som må og skal følger, slik at man slipper diskusjon knyttet hvorvidt den valgte gjennomføringsform i tilstrekkelig grad sikrer de krav og forutsetninger som fremkommer av lovens § 5. Utfordringen er å definere hva man skal anskaffe. Denne utfordringen forefinnes imidlertid etter vår vurdering også ved direktekjøp, da kravene i lovens § 5 også forutsetter at anskaffelsen er klart nok definert.

Derimot er vår erfaring at mulighet for direktekjøp skaper en forventning hos de aktører som er omfattet av unntaket om at alle skal ha kontrakt, slik at det i tilfeller der behovet tilsier at kontrakt skal inngås med færre enn antallet tilbydere, kan det være vanskelig å foreta utvelgelse og få forståelse for at enkelte ikke får kontrakt. Videre er det vår erfaring at det skapes en forventning / krav om at man skal foreta direkteanskaffelse, selv om regelverket også gir mulighet til likevel å følge forskriftens ordinære regler mht kunngjøring og prosedyre. Mulighet for direktekjøp kan videre skape press om å inngå ytterligere kontrakter etter at utvelgelsen er foretatt. Dette vil, dersom presset etterkommes, gjøre det vanskeligere med god styring og budsjettkontroll for dette feltet.

Vi har imidlertid forståelse for at det i enkelte sammenhenger kan være en løsning å gå til direktekjøp av tjenester, men det er viktig at man finner gode ordninger slik at de hensyn som er omtalt over kan ivaretas på en ryddig måte.

Med vennlig hilsen

Bjørn Erikstein
Adm.direktør